Dorp groet Robertson | Netwerk24
Dorp groet Robertson
Deur Jp Myburg 15 September 2020 06:01
Wyle Denver Robertson (82)
'n Geliefde inwoner van Robertson, wat toevallig dieselfde van as dié dorp het, is verlede week tydens 'n spesiale diens gegroet nadat hy tragies oorlede is.
Denver Robertson (82) het sy grootwordjare in Mosselbaai deurgebring waarna hy die werksmag betree het en as bestuurder van die bekende Nestlé-groep werksaam was.
Hy is later na die Transvaal verplaas waar hy 'n hand gehad het in die oprig en bestuur van talle fabrieke wat die Nestlé-groep in verskeie streke daar gehad het.
"Hy was lief vir mense en was uitstekend in sy werk. Dit was een van sy passies," vertel sy vrou, Ria Robertson.
Hy het later besluit om eerder op die klein fabrieke te fokus en is in 1989 'n pos in Robertson aangebied.
Hier het hy vir nege jaar nog elke dag gewerk en sy kennis en passie met sy medewerknemers gedeel.
Op 27 Augustus het hy egter begin sleg voel en is in die Worcester-hospitaal opgeneem, maar op 30 Augustus is hy oorlede.
"Hy het verskriklike probleme met asemhaling gehad. Hy was ook baie deurmekaar en het van buikpyne gekla. Hy het ook met dermontsteking gesukkel. My man is vir Covid-19 getoets, maar die uitslag was negatief. Hy is drie dae nadat hy opgeneem is, oorlede."
Ria vertel dit is vir haar baie hartseer en dat sy hom baie gaan mis.
"Hy was 'n groot man, maar hy het 'n klein hart gehad. Hy het 'n haastige humeur gehad, maar hy was steeds liefdevol en regverdig. Ek sal hom baie mis."
Dié egpaar het drie kinders en het ook tragies 'n paar jaar gelede 'n dogter aan die dood afgestaan nadat sy in 'n motorongeluk betrokke was. Hulle het ook vier kleinkinders en twee agterkleinkinders.
"Ons is geseën en ons is dankbaar. Ons het Maandag (7 September) afskeid van hom by die Robertson-oos-kerk geneem."
Sy vrou sê sy sal veral sy liefde vir diere en die natuur mis.
"Hy het altyd die dierekanale op televisie gekyk. Hy was baie lief vir die wildtuin en was 'n man vir die natuur," het sy bygevoeg.